b'\n_START_ARTICLE_\nPetubastis III.\n_START_SECTION_\n\xc5\xbdivljenjepis\n_START_PARAGRAPH_\nPetubastis je bil domorodni princ, dinast in morda \xc4\x8dlan stare saitske vladarske rodbine, ki je posku\xc5\xa1al prevzeti oblast v Egiptu. Naslavljal se je s faraonom, vendar je bil ve\xc4\x8dinoma neznana in nejasna oseba v egip\xc4\x8danski zgodovini._NEWLINE_Konec leta 522 pr. n. \xc5\xa1t. ali na za\xc4\x8detku leta 521 pr. n. \xc5\xa1t. se je uprl perzijskim oblastnikom. Vzrok za njegov upor ni znan. Po pisanju starogr\xc5\xa1kega voja\xc5\xa1kega pisca Polineja so upor povzro\xc4\x8dili visoki davki, ki jih je naprtil satrap Aijand. Behistunski napis, ki daje dober vpogled v dogajanja v tistem \xc4\x8dasu, omenja, da se je upor v Egiptu zgodil isto\xc4\x8dasno z upori v vzhodnih delih Perzijskega cesarstva. Darej I., avtor Behistunskega napisa, ne opisuje podrobno, kako je zatrl upor v Egiptu, Polinej pa poro\xc4\x8da, da je esar osebno od\xc5\xa1el v Egipt, da bi zatrl upor. V Memfis je pri\xc5\xa1el v \xc4\x8dasu, ko so objokovali smrt svetega bika Apisa. Zviti cesar je obljubil sto talentov srebra tistemu, ki bo pripeljal novega bika, kar je tako navdu\xc5\xa1ilo mno\xc5\xbeico, da je masovno pre\xc5\xa1la na njegovo stran. Upor je zelo verjetno zatrl satrap Arijand. Egipt se je umiril leta 518 pr. n. \xc5\xa1t., ko je Darej I. odobril kodifikacijo lokalne egip\xc4\x8danske zakonodaje.\n_START_SECTION_\nDokazi\n_START_PARAGRAPH_\nObstoj tega uporni\xc5\xa1kega vladarja dokazujejo napisi z njegovim imenom, zapisanem v kartu\xc5\xa1ah na dveh pe\xc4\x8datih in enem skarabeju. Upodobljen je na krilu neko\xc4\x8d pozla\xc4\x8denih lesenih vrat, razstavljenih v pari\xc5\xa1kem Louvru, in leseni plo\xc5\xa1\xc4\x8di (KS 289), ki je zdaj v Bologni. Obstaja tudi pisni dokument iz leta 522 pr. n. \xc5\xa1t., prvega leta njegove vladavine._NEWLINE_Leta 2014 je giptolog Olaf Kaper z Leidenske univerze objavil, da je odkril napis Petubastisa III., ki pravi, da je iz zasede napadel in porazil slavno Kambizovo izgubljeno armado.'